钦定古今图书集成/历象汇编/庶征典/第030卷 > 《宋史》 > 《太微垣》
## 钦定古今图书集成/历象汇编/庶征典/第030卷 > 《宋史》 > 《太微垣》

太微垣《十星志》曰：“南宫，朱鸟权衡。”《晋志》曰：天子庭也，
五帝之座也，十二诸侯之府也，其外蕃九卿也。一曰，
太微为衡，衡主平也，又为天庭，理法平辞，监升授德，
列宿受符，诸神考节，舒情稽疑也。南蕃中二星，间曰
端门。东曰左执法，廷尉之象；西曰右执法，御史大夫
之象。执法所以举刺凶邪。左执法，东左掖门也；右执
法，西右掖门也。东蕃四星：南第一曰上相，其北东太
阳门也；第二曰次相，其北中华东门也；第三曰次将，
其北东太阴门也；第四曰上将，所谓四辅也。西蕃四
星：南第一曰上将，其北西太阳门也；第二曰次将，其
北中华西门也；第三曰次相，其北西太阴门也；第四曰上相，亦曰四辅也。《汉志》：“环卫十二星，蕃臣西，将；东；
相南四星，执法，中，端门；左右掖门。”《乾象新书》：“十星，东
西各五，在翼、轸北，其西，蕃北星为上相，南门右星为
右执法。东西蕃有芒及动摇者，诸侯谋；上执法；移，刑
罚尤急。月、五星入太微，轨道吉。其所犯，中坐成刑。月
犯太微垣，辅臣恶之。又君弱臣强，四方兵不制。犯执
法。”《海中占》云：“将相有免者，期三年。”月入东西门、左右
掖门而南，出端门，有叛臣君忧；入西门出东门，君忧，
大臣假主威。月中犯乘守四辅，为臣失礼，辅臣有诛。
月晕，天子以兵自卫；一月三晕太微，有救。月蚀太微，
大臣忧，王者恶之。岁星入，有救；犯之，执法臣有忧；入
东门，天下有急兵；守之，将相执法宪臣死；入端门、守
天庭，大祸至；入南门出东门，旱；入南门，逆出西门，国
有丧；逆行入东门出西门，国破亡。填星、荧惑犯之，逆
行入，为兵丧；犯上将，上将忧。守端门，国。〈阙〉亡，或三公
谋上，有戮臣。犯西上将，天子战于野，上相死。入太微，
色白无芒，天下饥；退行不正，有大狱。犯太微门，左右
将死；入天庭，在屏星南，出左掖门，左将死；右掖门，右
将死；直出端门，无咎。入太微，凌犯、留止，为兵；入二十
日，廷尉当之；留天庭十日，有赦。犯太微东南陬，岁饥，
执法大臣忧；犯上相，大臣死。填星犯入太微，有德令，
女主执政；若逆行执法守之，有忧；守太微，国破；守西
蕃，王者忧。太白犯入太微，为兵，大臣相杀；留守有兵
丧。与填星犯太微中，王者恶之；入右掖门，从端门出，
贵人夺势。昼见太微，国有兵丧。月掩太白于端门，外
国受兵。辰星犯太微，天子当之，有内乱；入天庭，后宫
忧，大水。守左右执法入，兵起，有赦；入西门，后宫灾，大
水；入西门，出东门，为兵丧水灾。客星犯入太微，色黄
白，天子喜；出入端门，国有忧；左掖门，旱；右掖门，国乱；
出天庭，有苛令，兵起；入太微，三十日有赦；犯四辅，辅
臣凶。彗星犯太微，天下易；出太微，宫中忧，火灾；犯执
法，执法者黜；犯天庭，王者有立。孛于翼，近太微，上将
为兵丧；孛于西蕃，主革命。孛五帝，亡国杀君。流星出
太微，大臣有外事；出南门甚众，贵人有死者；纵横太
微宫，主弱臣强。由端门入翼，光照地有声，有立王。云
气出入，色微青，君失位；青白黑云气入左右掖，为丧；
出，无咎。赤气入东掖门内起兵；黄白云气入太微垣，
人主喜年寿长；入左、右掖门，天子有德令；黑及苍白
气入，天子忧，出无咎；黑气如蛇，入垣门，有丧。

内五帝坐五星，内一星在太微中，黄帝坐含枢纽之
神也。天子动得天度，止得地意，从容中道，则明以光，
不明则人主当求贤以辅法，不则夺势。“四帝星夹黄
帝坐四方，各去二度。东方苍帝，灵威仰之神也；南方
赤帝，赤熛怒之神也；西方白帝，白招拒之神也；北方
黑帝，叶光纪之神也。黄帝坐明，天子寿，威令行；小则”
反是，势在臣下；若亡，大人当之。月出坐北，祸大；出坐
南，祸小；近之，大臣诛，或饥；犯黄帝坐，有乱臣；抵帝坐，
有土功事。月晕帝坐，有赦。《海中占》：“月犯帝坐，人主恶
之。五星守黄帝坐，大人忧。荧惑、太白入，有强臣。岁星
犯，有非，其主立。荧惑犯，兵乱入天庭；至帝坐，有赦。太
白入之，兵在宫中。填逆行守黄帝坐”，亡君之戒。五星
入，色白，为乱。客星色黄白，抵帝坐，臣献美女。彗星入
宫，乱，抵帝坐，或如粉絮，兵丧并起。流星犯之，大臣忧；
抵四帝坐，辅臣忧，人多死。苍白气抵帝坐，天子有丧；
青赤，近臣欲谋其主；黄白，天子有子孙喜。月犯四帝，
天下有丧，诸侯有忧。五星犯四帝，为忧。

太子一星，在帝坐北，帝储也，储有德，则星明润。云气
入，黄，为喜；黑，为忧。太白、荧惑、客星、流星守犯，皆为忧。
一云：“金火守之，或入太子不废，则为篡逆之事，
内五诸侯五星，在九卿西，内侍天子，不之国也。”《乾象
新书》：“在郎位南，辟雍礼得，则星明；亡，则诸侯黜。”
“从官一星，在太子北，侍臣也。以见为安，一日不见，则
帝不安，如”常则“吉。”

幸臣一星，在帝坐东北，常侍太子。以暗为吉。《新书》：在
太子东，青赤气入之，近臣谋君不成。

“内屏四星，在端门内，近右执法。”屏者，所以拥蔽帝庭
也。

左右执法各一星，在端门两旁。左为廷尉之象，右为
御史大夫之象。主举刺凶奸，君臣有礼，则光明润泽。
《乾象新书》：“在中台南，明则法令平。月、五星及客星犯
守，则君臣失礼，辅臣黜。”荧惑、太白入，为兵。流星犯之，
尚书忧。

郎位十五星，在帝坐东北，一曰依鸟郎府也。周之元
士，汉之光禄、中散、谏议、议郎、郎中是其职，主卫守也。
其星不具，后妃灾，幸臣诛。星明大，或客星入之，大臣
为乱，元士忧。彗、孛犯，郎官失势。彗星、枉矢出其次，郎
佐谋叛。荧惑守之，兵丧。赤气入，兵起；黄吉；黑，凶。
郎将一星，在郎位北，主阅具，以为武备也。若今之左
右中郎将。《新书》曰：“在太微垣东北。”明，大臣叛。客星犯
守，郎将诛。黄、白气入，则受赐。流星犯，将军忧。

客星犯，王者行诛。

九卿三星，在三公北，主治万事，今九卿之象也。《乾象
新书》：“在内五诸侯南。”占与《天纪》同。

三公三星，在谒者东北，内坐朝会之所居也。《乾象新
书》：“在九卿南，其占与紫微垣三公同。”

“谒者一星，在左执法东北，主赞宾客，辨疑惑。”《乾象新
书》：“在太微垣门内，左执法北，明盛则四夷朝贡。
三台六星，两两而居，起文昌列抵太微。一曰天柱，三
公之位也。在人曰三公，在天曰三台，主开德宣符。西
近文昌二星曰上台，为司命，主寿。次二星曰中台，为
司中，主宗室。东二星曰下台，为司禄，主兵，所以昭德
塞违也。”又曰：“三台为天阶，太一蹑以上下，一曰泰阶。
上阶上星为天子，下星为女主；中阶上星为诸侯三
公，下星为卿大夫；下阶上星为士，下星为庶人，所以
和阴阳，理万物也。”又曰：“上台上星主衮豫，下星主荆
扬；中台上星主梁雍，下星主冀；下台上星主青，下星
主徐。人主好兵，则上阶上星疏而色赤，修”宫广囿，肆
声色，则上阶合而横。君弱，则上阶迫而色暗。公侯背
叛，率部动兵，则中阶上星赤。外裔来侵，边国骚动，则
中阶下星疏而横，色白。卿大夫废正向邪，则中阶下
星疏而色赤。民不从令，犯刑为盗，则上阶下星色黑。
去本就末，奢侈相尚，则下阶上星阔而横，色白。君臣
有道，赋省刑清，则上阶为之戚。诸侯贡聘，公卿尽忠，
则中阶为之比。庶人奉化，徭役有叙，则下阶为之密。
若主奢欲，数夺民时，则上阶为之夺。诸侯僭强，公卿
专贪，则中阶为之疏。士庶逐末，豪杰相凌，则下阶为
之阔。三阶平，则阴阳和，风雨时，谷丰世泰。不平则反
是。三台不具，天下失。计色明齐等，君臣和而政令行，
微细反是。一曰天柱不见，王者恶之。司命星亡，春不
得耕；司中不具，夏不得耨；司禄不具，秋不得获；一曰
“三台色青，天下疾；赤，为兵；黄润，为德；白，为丧；黑，为忧。”
月入，君忧，臣乱，公族叛。月入而晕，三公下狱。客星入
之，贵臣赐爵邑；出而色苍，臣夺爵；守之，大臣黜，或贵
臣多病。彗星犯，三公黜。流星入，天下兵将忧；抵中台，
将相忧，人主恶之。云气入，苍白，民多伤；黄白润泽，民
安君喜；黄，将相喜；赤，为忧；青黑，忧在三公；苍白，三公
黜。

按上台二星在柳北，其北星入柳六度。中台二星，其北入张二度。下台二星在太微垣西蕃北，其北星入翼二度。武密书：“三台属鬼，又属柳、属张。” 《乾象新书》：“上台属柳，中台属张，下台属翼。”

长垣四星，在少微星南，主界域及北方。荧惑入之，北
人入中国。太白入，九卿谋边将叛。彗、孛犯之，北地不
安。流星入，北方，兵起，将入中国。

少微四星，在太微西，士大夫之位也，一名“处士”，亦天
子副主，或曰博士官，一曰主卫掖门。南第一星处士，
第二星议士，第三星博士，第四星大夫。明大而黄，则
贤士举。月五星犯守之，处士、女主忧，宰相易。岁犯，小
人用，忠臣危。火犯，贤德退。土犯，宰相易，女主忧。金犯，
大臣诛，又曰以所居主占之。客星、孛星犯之，王者忧，
奸臣众。彗星犯，功臣有罪，一曰：“法令臣诛。”流星出，贤
良进，道术用。云气入，色苍白，贤士忧，大臣黜。

“云台三星，在明堂西，神之精；明曰灵。四方而高曰台。
主观云物，察符瑞，候灾变也。”武密曰：“与《司怪占》同。
虎贲一星，在下台星南，一曰在太微西蕃北，下名南
静室，旄头之骑官也。明则臣顺，与车骑星同占。”
明堂三星，在太微西南角外，天子布政之宫。明吉；暗，
凶。五星、客星及彗犯之，主不安其宫。

右上元太微宫常星一十九坐，积数七十有八。而《晋志》所载“少微、长垣各四星，属天市垣” ，与《步天歌》不同。